फ्रैंकफर्ट थमां हून असें सिद्धे लंडन जाना हा। लंडन पुज्जने कन्ने जित्थें साढ़ा इक पासे दा हवाई सफर सम्भने करी असेंगी खुशी होआरदी ही, उत्थें मिगी थोड़ी सारी घबराह्ट बी ही। बदेशी मुद्रा दा प्रबन्ध जेकर नेईं होआ, तां? ते जेकर इम्मिग्रेशन अफसर अड़ब जां थोढ़-दिला होआ, तां? क्या ओह् बीज़ा नेईं थ्होने बारै मेरी दलील मिन्नी लैग? फ्रैंकफर्ट दा जिसलै साढ़ा ज्हाज लंडन लेई चलेआ, उसलै कोला मिगी इयै सोच आवारदी ही। संञां दी चाह् च बी कोई मता मजा नेईं आया, पर इक गल्ल में साफ दस्सी ओड़ां, इस चाह् च मजा नेईं औने दा कारण एयर इंडिया दे अमले पासेआ कोई लापरवाही बगैरा नां दी कोई चीज नेईं ही। एह् ते मेरी मनै दी परेशानी करियै गै होआ। फ्ही मिगी दसमीं च पढ़े दा संस्कृत दा इक श्लोक चेता आई गेआ, जिसदा भआवार्थ ऐ, ‘डर कोला माह्नू गी उन्ना चिर गै डरना चाहिदा जिन्ना चिर उसदे कन्ने झत्त नेईं होई दी होऐ। डरै कन्ने झत्त होने पर माह्नू गी परिस्थितियें मताबक कम्म करना लोड़चदा।’ में सोचेआ मेरे लेई इसदे कोला बधिया होर केह् गल्ल होई सकदी ऐ? जे किश होग, दिक्खी लैगे।